Anna Arqué

Mae Anna Arqué (ganwyd 8 Mai 1972) yn ymgynghorydd, yn weithredwr dros annibyniaeth ac yn wleidydd o Gatalwnia. Yn ogystal â Chatalwneg, Sbaeneg, Saesneg ac Almaeneg, mae hefyd yn siarad Portiwgaleg ac Eidaleg ac mae wedi byw mewn sawl gwlad. Mae'n Is-Reithor Prifysgol yr Haf, Catalwnia. Mae'n un o sefydlwyr ICEC, y mudiad rhyngwladol dros hyrwyddo hunanlywodraeth.

Astudiodd fusnes ym Mhrifysgol Lleida a phan adawodd, aeth i fyw i Lisbon, lle bu'n gweithio fel model. Yn ddiweddarach ymsefydlodd yn Llundain lle bu'n gweithio fel ymgynghorydd mewn strategaethau cyfathrebu, gan weithio i sawl cwmni.

Yn 2009, bu'n ymwneud â'r llwyfan annibynnol 'Deg Mil ym Mrwsel'. Yn fuan wedyn, fe'i hetholwyd yn gomisiynydd y  Pwyllgor Cyfathrebu Rhyngwladol a Chydlynydd Cenedlaethol yr Ymgynghoriadau (Internacional i de Comunicació de la Coordinadora Nacional de les Consultes). Gadawodd ei swydd pan oedd yn rhan o'r rhestr etholiadol gyda Solidaritat Catalana per la Independència yn etholiadau 2010, pan na chafodd ei hethol. Mae hefyd yn siaradwr dros Gatalwnia ar Gomisiwn Rhyngwladol Dinasyddion Ewropeaidd (ICEC) ac yn llefarydd i Gymdeithas Addysg Gynradd Catalonia.

Barn
Mewn cyfweliad gyda'r wefan Fasgeg Naziogintza, dywed i Llywodraeth Catalwnia oedi, wedi iddynt ddatgan "Datganiad o Sofraniaeth a'r Hawl i bobl Catalwnia Benderfynu eu Dyfodol eu Hunain" ar 23 Ionawr 2013. Yn ei barn hi, ofn oedd yn gyfrifol am hyn, oherwydd bygythiad Llywodraeth Sbaen. Llefarodd Llywodraeth Catalwnia dros y bol, yn hytrach na'r ffordd arall, meddai. Oherwydd i Sbaen synhwyro ofn, aethpwyd ati i erlyn prif swyddogion y Llywodraeth.naziogintza.eus; ANNA ARQUÉ, THE POWER OF CATALONIA’S RESILIENCE: “THE GOVERNMENT OF CATALONIA MISMANAGED THE VICTORY OF 1st OCTOBER 2017”; adalwyd 16 Mai 2019. Ei chyngor i genedlaetholwyr Basgaidd yw na ddylid oedi, dangos ofn nac ildio yn eu brwydr dros annibyniaeth.

Cysylltiad â Chymru
Mewn cyfweliad â Radio YesCymru ym mis Ebrill 2025 lleisiodd ei barn eto y dylai arweinwyd refferendwm 2017 fod wedi disgwyl a pharatoi ar gyfer ymateb llaw-drwm Llywodraeth Sbaen. Gwelodd fai arnynt am beidio dal eu tir ar y mater yma gan iddynt ddatgan annibyniaeth. Dywedodd bod y siom yn sgil hyn gyda nifer o bleideiswyr pro-annibyniaeth yn aros gartref a pheidio trafferthu pleidleisio gan adael i'r pleidiau unoliaethol ennill yn Senedd Catalwnia. Gwahoddwyd iddi hefyd siarad yn rali annibyniaeth YesCymru a AUOB Cymru yn y Barri ar 26 Ebrill 2025.

Cyfeiriadau

Categori:Cenedlaetholdeb Catalanaidd
Categori:Genedigaethau 1972
Categori:Gwleidyddion o Gatalwnia
Categori:Merched yr 20fed ganrif o Gatalwnia
Categori:Merched yr 21ain ganrif o Gatalwnia